ai4bharat/Pralekha huggingface dataset:
মানবসম্পদবিকাশমন্ত্রক
২০২০-২১ শিক্ষাবর্ষের জন্য এনসিইআরটি-র রোডম্যাপ প্রকাশ করল মানব সম্পদ উন্নয়ন মন্ত্রক
নতুনদিল্লি, ২৫শে জুন, ২০২০
আত্মনির্ভর ভারত অভিযানে ‘ফাউন্ডেশনাল লিটারেসি এন্ড নিউম্যারেসি মিশন ’তৈরি ও শিক্ষার প্রয়োগ সংক্রান্ত ‘সমগ্র শিক্ষা’র নির্দিষ্ট সময়ে যথাযথভাবে বাস্তবায়নের জন্য এনসিইআরটি মানবসম্পদ তৈরির জন্য উদ্যোগী হয়েছে, যার ফলে শিক্ষার্থীদের শিক্ষালাভের মানের সার্বিক বিকাশ ঘটবে। এনসিইআরটি মানব সম্পদ উন্নয়ন মন্ত্রকের বিদ্যালয় শিক্ষা দপ্তরকে এর জন্য ২০২০-২১ সালে অগ্রাধিকারের ভিত্তিতে কয়েকটি কাজ করতে নির্দেশ দিয়েছেঃ-
শিক্ষাদানের ফলাফলঃ-
এনসিইআরটি প্রথম থেকে দশম শ্রেণী পর্যন্ত শিক্ষাদানের ফলাফল সঠিকভাবে বোঝার জন্য কিছু প্রস্তাব দিয়েছেঃ-
১। অক্টোবরের মধ্যে প্রথম থেকে পঞ্চম শ্রেণীর প্রতিটি বিষয়কে ইনফোগ্রাফিক্স, পোস্টার অথবা উপস্থাপনার মাধ্যমে ব্যাখ্যা করতে হবে। ষষ্ঠ থেকে দ্বাদশ শ্রেণীর জন্য ২০২১ এর মার্চের মধ্যে এই কাজ শেষ করতে হবে।
২। প্রথম শ্রেণী থেকে পঞ্চম শ্রেণী পর্যন্ত শিক্ষকশিক্ষিকাদের অনলাইনে প্রশিক্ষণ কর্মসূচী ডিসেম্বরের মধ্যে শেষ করতে হবে। যারা ষষ্ঠ থেকে দ্বাদশ শ্রেণী পর্যন্ত পড়ান, তাদের জন্য এই সময়সীমা আগামী বছরের জুনের মধ্যে সম্পন্ন করতে হবে। পুরো প্রক্রিয়াটি পর্যায় ক্রমে করার প্রস্তাব দেওয়া হয়েছে।
৩। কোভিড মহামারীর এই সময়ে যারা বিশেষ করে ডিজিট্যাল বা অনলাইনের মাধ্যমে লেখাপড়ার সুযোগ পাচ্ছে না, তাদের কথা বিবেচনা করে অতিরিক্ত/ বিকল্প পদ্ধতিতে পড়াশোনার সামগ্রী তৈরি করতে হবে। প্রথম থেকে পঞ্চম শেণীর জন্য ডিসেম্বর ২০২০ ও ষষ্ঠ থেকে দ্বাদশ শ্রেণীর জন্য আগামী বছরের জুনের মধ্যে এই কাজটি পর্যায়ক্রমে সম্পন্ন করতে হবে।
৪। নভেম্বরের মধ্যে প্রথম থেকে পঞ্চম শ্রেণীর প্রতিটি বিষয়ে শিক্ষাদানের ফলাফল যাচাই করার জন্য দুটি স্তরের বিচারে কম পক্ষে ১০টি প্রশ্ন তৈরি করতে হবে, বাকিগুলির কাজ মার্চের মধ্যে সম্পূর্ণ করতে হবে।
৫। ২০১৭ সালের ন্যাশনাল অ্যাচিভমেন্ট সার্ভে অনুযায়ী এনসিইআরটি যে বিষয়গুলির ঘাটতি শনাক্ত করেছে, সেইগুলির পাঠদানের জন্য বিশেষ উদ্যোগ গ্রহণ করতে হবে। প্রথম থেকে পঞ্চম শ্রেণীর জন্য পুরো প্রক্রিয়াটি ডিসেম্বরের মধ্যে এবং বাকি শ্রেণীর জন্য আগামী মার্চের মধ্যে শেষ করতে হবে।
জাতীয় স্তরে নতুন পাঠক্রম  –
বিদ্যালয় শিক্ষার জন্য জাতীয় স্তরে নতুন পাঠক্রম তৈরির উদ্যোগ শুরু হয়েছে। এনসিইআরটি, এনসিএফ অনুসারে পাঠ্যপুস্তকে পরিবর্তন আনবে। প্রতিটি বিষয়ের বিশেষজ্ঞরা এই ব্যাপারে ডিসেম্বরের মধ্যে অন্তর্বর্তীকালীন প্রতিবেদন জমা দেবেন।
পাঠ্যপুস্তকের পুনর্বিন্যাসের সময় মূল বিষয়গুলি যেন বই-এ স্থান পায় সেটি নিশ্চিত করা হবে। পাঠ্যপুস্তকগুলিতে জ্ঞানভিত্তিক বিষয়বস্তু খুব বেশী। বইগুলিতে সৃজনশীল ভাবনা, জীবন শৈলী, ভারতীয় মূল্যবোধ, শিল্প ও সংহতি সংক্রান্ত বিষয় আরো বেশী যুক্ত হওয়া উচিৎ। এনসিএফের পরামর্শক্রমে নতুন পাঠ্যপুস্তক তৈরি করা হবে, এর জন্য এনসিইআরটি এই বইগুলির নকশা এবং খসড়ার কাজ করবে। জাতীয় স্তরে নতুন পাঠক্রম আগামী মার্চের মধ্যে তৈরি করা হবে বলে আশা করা হচ্ছে।
এনসিইআরটি, পিএম ই-বিদ্যা কর্মসূচীতে আত্মনির্ভর ভারত অভিযানের চাহিদা অনুযায়ী প্রথম থেকে দ্বাদশ শ্রেণীর জন্য প্রতিটি বিষয়ের স্বয়ম প্রভা চ্যানেলে সম্প্রচারের জন্য অনুষ্ঠান তৈরি করবে। এই সম্প্রচার আগস্ট মাসে শুরু হবে।
(CG/CB
প্রধানমন্ত্রীরদপ্তর
প্রধানমন্ত্রী আগামী বৃহস্পতিবার ফার্মাসিউটিক্যাল ক্ষেত্রের প্রথম বিশ্ব উদ্ভাবন শীর্ষ সম্মেলনের উদ্বোধন করবেন
নতুন দিল্লি, ১৬ নভেম্বর, ২০২১
প্রধানমন্ত্রী শ্রী নরেন্দ্র মোদী আগামী বৃহস্পতিবার  বিকেল ৪টেয় ভিডিও কনফারেন্সের মাধ্যমে ফার্মাসিউটিক্যাল ক্ষেত্রের প্রথম বিশ্ব উদ্ভাবন শীর্ষ সম্মেলনের উদ্বোধন করবেন।
ফার্মাসিউটিক্যাল ক্ষেত্রের সঙ্গে যুক্ত দেশী-বিদেশী সংস্থা, সরকারি স্টেক হোল্ডার বা অংশীদার, শিল্পসংস্থা, শিক্ষা প্রতিষ্ঠান, উদ্ভাবক ও গবেষকদের এক মঞ্চে নিয়ে এসে ভারতে সংশ্লিষ্ট শিল্পে উদ্ভাবনের এক অনুকূল বাতাবরণ গড়ে তোলা নিয়ে অগ্রাধিকারের ভিত্তিতে কৌশল প্রণয়ন ও আলাপ-আলোচনার লক্ষ্যে এই শীর্ষ সম্মেলনের আয়োজন করা হচ্ছে। এই সম্মেলনে ভারতীয় ফার্মা শিল্পে অগ্রগতির যে বিপুল সম্ভাবনা রয়েছে তা তুলে ধরা হবে।
দু-দিনের এই শীর্ষ সম্মেলনে ১২টি অধিবেশনের আয়োজন করা হচ্ছে, যেখানে ৪০ জনের বেশি জাতীয় ও আন্তর্জাতিক স্তরের বিশেষজ্ঞ ফার্মা ক্ষেত্রে নিয়ন্ত্রণমূলক ব্যবস্থা, উদ্ভাবনের জন্য তহবিল সংস্থান, শিল্প-শিক্ষা প্রতিষ্ঠানের মধ্যে সহযোগিতা এবং উদ্ভাবন পরিকাঠামো গড়ে তোলার মত গুরুত্বপূর্ণ বিষয়গুলি নিয়ে আলোচনা করবেন।
আন্তর্জাতিক স্তরে এই শীর্ষ সম্মেলনে দেশী-বিদেশী ফার্মা সংস্থা, আধিকারিক, বিনিয়োগকারী তথা ম্যাসাচুসেটস ইন্সটিটিউট অফ টেকনলোজি, জন হপকিনস ইন্সটিটিউট, আইআইএম আমেদাবাদ এবং অন্যান্য অগ্রণী প্রতিষ্ঠানের বিশেষজ্ঞরা অংশ নেবেন।
এই উপলক্ষে কেন্দ্রীয় মন্ত্রী ডঃ মনসুখ মান্ডভিয়া উপস্থিত থাকবেন।
CG/BD/AS/
(
পেট্রোলিয়ামওপ্রাকৃতিকগ্যাসমন্ত্রক
তৃতীয় ভারত এনার্জি ফোরামে একাধিক মন্ত্রীর অংশগ্রহণ; শক্তি ক্ষেত্রের রূপান্তরে ভারত বিশ্বে অগ্রণী ভূমিকা নেবে : ধর্মেন্দ্র প্রধান
নয়াদিল্লি, ১৫ অক্টোবর, ২০১৯
তৃতীয় ভারত এনার্জি ফোরামে এক আলোচনাসভায় আজ একাধিক কেন্দ্রীয় মন্ত্রী অংশ নেন। এদের মধ্যে ছিলেন – পেট্রোলিয়াম ও প্রাকৃতিক গ্যাস মন্ত্রী শ্রী ধর্মেন্দ্র প্রধান; রেল তথা শিল্প ও বাণিজ্য মন্ত্রী শ্রী পীযূষ গোয়েল; কয়লা, খনি ও সংসদীয় বিষয়ক মন্ত্রী শ্রী প্রহ্লাদ যোশী এবং শক্তি ও পুনর্নবীকরণযোগ্য শক্তি প্রতিমন্ত্রী শ্রী আর কে সিং।
আলোচনাসভায় শ্রী ধর্মেন্দ্র প্রধান বলেন, ফোরামে একাধিক মন্ত্রীর উপস্থিতিই একথা প্রমাণ করে যে, সরকার ভারতের শক্তি ক্ষেত্রের বিষয়টিকে সর্বোচ্চ অগ্রাধিকার দিচ্ছে। শক্তি ক্ষেত্রের চালচিত্র সারা বিশ্ব জুড়ে ক্রমশ পরিবর্তন হচ্ছে বলে উল্লেখ করে শ্রী প্রধান বলেন, আগামী পাঁচ বছরে ভারতকে ৫ লক্ষ কোটি মার্কিন ডলারের অর্থনীতিতে পরিণত করার লক্ষ্যমাত্রা স্থির করে দিয়েছেন প্রধানমন্ত্রী। এই লক্ষ্য পূরণে সমস্ত মন্ত্রক ও দপ্তর আন্তরিক প্রয়াস চালাচ্ছে এবং প্রয়োজনীয় পদক্ষেপ গ্রহণ করছে। ৫ লক্ষ কোটি মার্কিন ডলারের অর্থনীতি হয়ে ওঠার ক্ষেত্রে ভারতের যাত্রাপথে শক্তি ক্ষেত্র জ্বালানির ভূমিকা পালন করতে পারে বলেও শ্রী প্রধান মন্তব্য করেন। আগামী দশকগুলিতে সারা বিশ্ব জুড়ে শক্তির চাহিদা পূরণে ভারতের গুরুত্বপূর্ণ চালিকাশক্তি হয়ে ওঠার যাবতীয় সম্ভাবনা রয়েছে উল্লেখ করে তিনি বলেন, ভারত বৃহৎ অর্থনীতির দেশগুলির মধ্যে শক্তি ব্যবহারের দিক থেকে ক্রমশ উপরের দিকে উঠে আসছে। দেশে শক্তির বিপুল চাহিদা মেটাতে প্রয়োজন বাণিজ্যিক দিক থেকে সম্ভাবনাময় এক শক্তি-উৎস ব্যবস্থার। বিদ্যুৎ উৎপাদনের দিক থেকে পুনর্নবীকরণযোগ্য শক্তি ক্ষেত্রের অবদান ২০১৪ – ১৫’র ১০ শতাংশ থেকে বেড়ে এখন ২২ শতাংশে পৌঁছেছে। একইভাবে, ইথানল মিশ্রণের পরিমাণও ২০১২ - ১৩’র ০.৬৭ শতাংশ থেকে বর্তমানে প্রায় ৬ শতাংশে পৌঁছেছে। এমনকি, রান্নার গ্যাস সংযোগ প্রায় ৯৫ শতাংশ পরিবারের কাছে পৌঁছেছে।
২
সভায় শ্রী পীযূষ গোয়েল বলেন, ভারত এখন শক্তি বিপ্লবের প্রান্তে দাঁড়িয়ে রয়েছে। দ্বিপাক্ষিক বাণিজ্য চুক্তিগুলির ক্ষেত্রে শক্তি এক অত্যাবশ্যকীয় পণ্যে পরিণত হয়েছে। দেশে কয়লার উৎপাদন বৃদ্ধির পাশাপাশি, আমদানি নির্ভরশীলতা কমানোর ওপর গুরুত্ব দেওয়া হচ্ছে। প্রাকৃতিক গ্যাস শক্তি চাহিদা মেটানোর ক্ষেত্রে গুরুত্বপূর্ণ ভূমিকা পালন করছে। ভারতীয় রেল ২০২৩ সাল নাগাদ পুরোপুরি বিদ্যুৎ-চালিত হয়ে ওঠার লক্ষ্যে অগ্রসর হচ্ছে। আগামী দুই- তিন দশক ধরে কয়লা ভারতের শক্তি ক্ষেত্রে গুরুত্বপূর্ণ ভূমিকা পালন করে চলবে মন্তব্য করে শ্রী প্রহ্লাদ যোশী বলেন, কয়লা ব্যবহারের ক্ষেত্রে এখন অনেক আধুনিক প্রযুক্তি এসে গেছে। এ প্রসঙ্গে তিনি কয়লা গ্যাস্টিফিকেশন প্রযুক্তিকে কাজে লাগিয়ে ওডিশায় দেশের প্রথম সার উৎপাদন কারখানা স্থাপন করা হচ্ছে বলেও জানান।
পুনর্নবীকরণযোগ্য শক্তি ক্ষেত্রের কথা উল্লেখ করে শ্রী আর কে সিং জানান, এই ক্ষেত্রের উৎপাদন ক্ষমতা বাড়িয়ে ২০৩০ সাল নাগাদ ৪৫০ গিগাওয়াট করা হয়েছে। উদ্দেশ্য, কার্বন নির্গমনের পরিমাণ হ্রাস করা। দেশে প্রায় প্রতিটি পরিবারের কাছে বিদ্যুৎ সংযোগ পৌঁছে দেওয়া সম্ভব হয়েছে বলে জানিয়ে শ্রী যোশী বলেন, বিদ্যুৎ চাহিদা ও খরচ যেমন বাড়ছে, তেমনই উৎপাদনও ক্রমশ বৃদ্ধি পাচ্ছে। জাতীয় পাওয়ার গ্রিড বাস্তবায়িত হয়েছে বলেও তিনি জানান। পরিপূরক জ্বালানি হিসাবে পুনর্নবীকরণযোগ্য শক্তি উপযুক্ত বিকল্প হয়ে উঠতে পারে বলেও শ্রী যোশী অভিমত প্রকাশ করেন।
CG/BD/SB
(Visitor Counter : 38
প্রতিরক্ষামন্ত্রক
‘রাষ্ট্রীয় একতা দিবস’ উপলক্ষে শপথবাক্য পাঠ করালেন প্রতিরক্ষা মন্ত্রী শ্রী রাজনাথ সিং
নয়াদিল্লি, ৩১ অক্টোবর, ২০১৯
সর্দার বল্লবভাই প্যাটেলের ১৪৪তম জন্মবার্ষিকী উপলক্ষে আজ দিল্লিতে প্রতিরক্ষা মন্ত্রকের বর্ষীয়ান সামরিক ও অসামরিক আধিকারিকদের ‘রাষ্ট্রীয় একতা দিবস শপথ’ পাঠ করালেন প্রতিরক্ষা মন্ত্রী শ্রী রাজনাথ সিং। একতাবদ্ধ আধুনিক ভারতের রূপকারকে স্মরণ করে প্রতিরক্ষা মন্ত্রী এবং আধিকারিকরা দেশের ঐক্য, সংহতি, নিরাপত্তা অটুট রাখার শপথ নেন।
স্বাধীন ভারতের প্রথম স্বরাষ্ট্র মন্ত্রী হিসেবে সর্দার প্যাটেল ভারতের সঙ্গে ৫৬০-এর বেশি রাজ্যকে যুক্ত করতে গুরুত্বপূর্ণ ভূমিকা নিয়েছিল। সরকার ২০১৪ সালে সিদ্ধান্ত নেয় এই দিনটি ‘রাষ্ট্রীয় একতা দিবস’ বা ন্যাশনাল ইউনিটি ডে হিসেবে পালন করা হবে।
প্রাক্তন প্রধানমন্ত্রী ইন্দিরা গান্ধীর প্রয়াণ বার্ষিকীতে তাঁকেও শ্রদ্ধার্ঘ্য নিবেদন করেন প্রতিরক্ষা মন্ত্রী।
সেনাধ্যক্ষ জেনারেল বিপীন রাওয়াত, প্রতিরক্ষা সচিব ডঃ অজয় কুমার, অবসরপ্রাপ্ত সেনাকর্মী কল্যাণের সচিব শ্রীমতী সঞ্জীবনী কুট্টি, প্রতিরক্ষা অর্থ বিভাগের সচিব শ্রীমতী গার্গি কল, নৌ-বাহিনীর ভাইস চিফ ভাইস অ্যাডমিরাল জি অশোক কুমার এবং অন্য বরিষ্ঠ সামরিক ও অসামরিক আধিকারিকরা শপথ গ্রহণ অনুষ্ঠানে অংশ নেন।
CG/AP/DM
(Visitor Counter : 73
বৈদ্যুতিন ও তথ্যপ্রযুক্তি মন্ত্রক
ইনট্রান্স-২ কর্মসূচির আওতায় ভারতীয় যান চলাচল ব্যবস্থাপনার জন্য দেশীয় পদ্ধতিতে তৈরি ইন্টেলিজেন্ট ট্রান্সপোর্টেশন সিস্টেমস -এর সূচনা
নয়াদিল্লী, ১১ এপ্রিল, ২০২২
কেন্দ্রীয় বৈদ্যুতিন ও তথ্যপ্রযুক্তি মন্ত্রকের উদ্যোগে দেশের শহরগুলিতে ইন্টেলিজেন্ট ট্রান্সপোর্টেশন সিস্টেমস -এ আওতায় অনবোর্ড ড্রাইভার অ্যাসিসটেন্স অ্যান্ড ওয়ার্নিং সিস্টেম- ওডিএডাব্লুএস, বাস সিগন্যাল প্রায়োরিটি সিস্টেম ও কমন এসমার্ট আইওটি কানেক্টিভ  সফ্টওয়্যার-এর সূচনা হয়। মন্ত্রকের উন্নয়ন ও গবেষণা শাখার শ্রী অরবিন্দ কুমার, মার্কিন যুক্তরাষ্ট্রের পার্ডু বিশ্ববিদ্যালয়ের ডঃ সতীশ ভি উক্কুসুরি, ইনট্রান্স কর্মসূচির চেয়ারম্যান অধ্যাপক এইচ পি কিন্চা সহ বিশিষ্ট ব্যক্তিদের উপস্থিতিতে অতিরিক্ত সচিব ডঃ রাজন্দ্র কুমার এর উদ্বোধন করেন। এই ব্যবস্থাপনাটি সেন্টার ফর ডেভেলপমেন্ট অফ অ্যাডভান্সড কম্পিউটিং এবং ম্যাড্রাস আইআইটি যৌথভাবে উদ্ভাবন করেছে। প্রকল্পের শিল্প সহযোগী ছিল মাহিন্দ্রা ও মাহিন্দ্রা গোষ্ঠী।
অনবোর্ড ড্রাইভার অ্যাসিসটেন্স অ্যান্ড ওয়ার্নিং সিস্টেম- ওডিএডাব্লুএস :-
মহাসড়কের পরিকাঠামোর মানোন্নয়ন এবং গাড়ির সংখ্যা বৃদ্ধির ফলে রাস্তার নিরাপত্তার দিকটি এখন যথেষ্ট গুরুত্ব পায়। সড়ক পরিবহণ ও মহাসড়ক মন্ত্রকের থেকে প্রাপ্ত তথ্য অনুযায়ী দেশে মোট দূর্ঘটনার ৮৪ শতাংশ ড্রাইভারদের ভুলের কারণে হয়। ওডিএডাব্লুএস-এর মাধ্যমে ড্রাইভারদের সাহায্য করা হবে। এই প্রকল্পে দিক নির্দেশনা, চালকদের সহায়তা করার জন্য কনসোল এবং এমএমওয়েভ রাডার সেন্সার রয়েছে। এর সাহায্যে ড্রাইভারদের যথাযথ সময়ে বিভিন্ন সতর্ক বার্তা দেওয়া যাবে।
বাস সিগন্যাল প্রায়োরিটি সিস্টেম :-
জন পরিবহণ ব্যবস্থার ওপর আস্থার ঘাটতি থাকায় বহু মানুষ ব্যক্তিগত গাড়ি ব্যবহারে বাধ্য হন। জন পরিবহণ ব্যবস্থায় আরও বেশি করে যাত্রীদের আকৃ্ষ্ট করার জন্য একটি স্থিতিশীল যান নিয়ন্ত্রণ ব্যবস্থাপনার প্রয়োজন। বাস সিগন্যাল প্রায়োরিটি সিস্টেমে জন পরিবহণের বাসগুলিকে অগ্রাধিকার দেওয়া হবে, যাতে তারা দ্রুত গন্তব্যস্থলে পৌঁছাতে পারে। এরজন্য বিভিন্ন সিগন্যালে জন পরিবহণে ব্যবহৃত বাসগুলিকে অগ্রাধিকারের ভিত্তিতে ছাড় দেওয়া হবে। বাসগুলি যখন সিগন্যালের সামনে গিয়ে পৌঁছাবে তখন ওই বাসের জন্য সবুজ সিগন্যাল দেওয়া হবে। এরফলে বাস চলাচলে দেরি হবেনা।
কমন এসমার্ট আইওটি কানেক্টিভ  সফ্টওয়্যার :-
এই সফ্টওয়্যারটির মাধ্যমে যিনি গাড়ি চালাবেন তাঁকে নানাভাবে সাহায্য করা হবে। কসমিক সফ্টওয়্যারে নাম নিবন্ধীকরণ, নিরাপত্তা ও তথ্য ব্যবস্থাপনা, পরিষেবা প্রদান ব্যবস্থাপনা, যোগাযোগ ব্যবস্থাপনা এবং যানবাহন কোন জায়গায় রয়েছে সে সংক্রান্ত তথ্য পাওয়া যাবে।
CG/CB/NS
(Visitor Counter : 132
প্রধানমন্ত্রীরদপ্তর
প্রধানমন্ত্রী গুরুপূর্ণিমা উপলক্ষে সকলকে শুভেচ্ছা জানিয়েছেন
প্রেস ইনফরমেশন ব্যুরো
ভারত সরকার
নতুনদিল্লি ০৩ জুলাই
প্রধানমন্ত্রী শ্রী নরেন্দ্র মোদী পবিত্র গুরুপূর্ণিমা অনুষ্ঠান উপলক্ষে সকলকে শুভেচ্ছা জানিয়েছেন ।
(একটি ট্যুইটে প্রধানমন্ত্রী বলেছেন;
“সকল দেশবাসীকে গুরুপূর্ণিমার অনন্ত শুভকামনা” ।
CG/AP/CC
জাহাজচলাচলমন্ত্রক
নৌ-বন্দরগুলির জন্য একটি জাতীয় গ্রিড গড়ে তোলার পরিকল্পনা
নয়াদিল্লি, ১৬ অক্টোবর, ২০১৯
দেশে প্রধান ও ছোট নৌ-বন্দরগুলির মধ্যে সামঞ্জস্য বজায় রেখে নৌ-বন্দর-কেন্দ্রিক একটি জাতীয় গ্রিড গড়ে তোলার বিষয়টি কেন্দ্রীয় জাহাজ পরিবহণ মন্ত্রক বিবেচনা করছে। নতুন দিল্লিতে মঙ্গলবার নৌ-বাণিজ্যিক রাজ্য উন্নয়ন পর্ষদের সপ্তদশ বৈঠকের পর সংবাদ মাধ্যমকে একথা জানান জাহাজ প্রতিমন্ত্রী শ্রী মনসুখ মান্ডভ্য। তিনি আরও জানান, দেশে ২০৪টি ছোট নৌ-বন্দর থাকলেও বর্তমানে ৪৪টি চালু রয়েছে। অতীতে এই ২০৪টি বন্দরের সবকটি বাণিজ্যিক কাজকর্মে সক্রিয় ছিল। তাই, কাজকর্ম বন্ধ হয়ে যাওয়া বন্দরগুলির পুনরুজ্জীবন ঘটিয়ে সেগুলিকে পুনরায় নৌ-বাণিজ্যের গুরুত্বপূর্ণ কেন্দ্রে পরিণত করা যেতে পারে বলেও তিনি অভিমত প্রকাশ করেন। তিনি আরও জানান, সরকার প্রধান ও ছোট বন্দরগুলির মধ্যে সামঞ্জস্য গড়ে তুলে বন্দর-কেন্দ্রিক উন্নয়নের লক্ষ্যে অগ্রাধিকার দিচ্ছে। আগামী ছয় মাসের মধ্যেই বন্দরগুলির উন্নয়নমূলক পরিকল্পনা সহ জাতীয় বন্দর গ্রিডের নীতিগুলি চূড়ান্ত হয়ে যাবে। বন্দরগুলির উন্নয়নে সরকারের পক্ষ থেকে যে সমীক্ষা চালানো হচ্ছে, তার তথ্যাদি রাজ্যগুলির সঙ্গেও ভাগাভাগি করা হবে, যাতে বন্ধ হয়ে যাওয়া বন্দরগুলিকে পুনরায় চালু করা যায়। নৌ-বাণিজ্য ক্ষেত্রের উন্নয়নে তিনি কেন্দ্র ও রাজ্যগুলির মধ্যে আরও সমন্বয় গড়ে তোলার প্রয়োজনীয়তার ওপর জোর দেন।
দেশের উন্নয়নে উপকূল এলাকায় জাহাজ পরিবহণ এবং অভ্যন্তরীণ জলপথ পরিবহণ ক্ষেত্রে গুরুত্বপূর্ণ ভূমিকা পালন করতে পারে বলে অভিমত প্রকাশ করে শ্রী মান্ডভ্য বলেন, পণ্য পরিবহণ খাতে দেশের খরচ কমাতে জলপথ পরিবহণকে এক দূষণমুক্ত ও ব্যয়সাশ্রয়ী মাধ্যম হিসাবে সদ্ব্যবহার করা যেতে পারে।
CG/BD/SB
(Visitor Counter : 116
স্বাস্থ্যওপরিবারকল্যাণমন্ত্রক
কোভিড -১৯ টিকার প্রাপ্যতার বিষয়ে সর্বশেষ তথ্য
রাজ্য ও কেন্দ্রশাসিত অঞ্চলগুলিকে ১৪০ কোটিরও বেশি টিকার ডোজ পাঠানো হয়েছে
রাজ্য / কেন্দ্রশাসিত অঞ্চলগুলির কাছে ১৮ কোটি ২৮ লক্ষেরও বেশি অব্যবহৃত টিকার ডোজ রয়েছে
নয়াদিল্লী, ১১ ডিসেম্বর, ২০২১
দেশ জুড়ে দ্রুত কোভিড-১৯ টিকাকরণ নিশ্চিত করার জন্য কেন্দ্রীয় সরকার অঙ্গীকারবদ্ধ। সরকার রাজ্য ও কেন্দ্রশাসিত অঞ্চলগুলিকে বিনামূল্যে কোভিড টিকা সরবরাহ করছে। কারণ কেন্দ্র কোভিড-১৯ মহামারীর বিরুদ্ধে লড়াইয়ে টিকাকরণকে একটি গুরুত্বপূর্ণ কৌশল হিসেবে বিবেচনা করছে। সর্বজনীন টিকাকরণের নতুন পর্যায় ২১শে জুন থেকে শুরু হয়েছে। রাজ্য ও কেন্দ্রশাসিত অঞ্চলগুলিকে আরো বেশি পরিমাণে টিকা সরবরাহ করার জন্য নতুন নতুন পরিকল্পনা করা হচ্ছে যাতে সরবরাহ শৃঙ্খল বজায় থাকে।
বিভিন্ন টিকা প্রস্তুতকারক সংস্থা যে টিকা উৎপাদন করছে প্রতি মাসে তার ৭৫ শতাংশ কেন্দ্র সংগ্রহ করছে। এই টিকা আগের মতোই রাজ্যগুলিকে বিনামূল্যে দেওয়া হচ্ছে।
কেন্দ্র এ পর্যন্ত ১৪০ কোটি ৭ লক্ষ ২৩০টি টিকার ডোজ বিনামূল্যে ও সরাসরি সংগ্রহ করে রাজ্য ও কেন্দ্রশাসিত অঞ্চলগুলিকে দিয়েছে।
রাজ্য ও কেন্দ্রশাসিত অঞ্চলগুলির কাছে এখনও ১৮ কোটি ২৮ লক্ষ ৮৯ হাজার ৩৪৬টি টিকার ডোজ আছে।
CG/SS/NS
(Visitor Counter : 111
প্রধানমন্ত্রীরদপ্তর
দেশে অক্সিজেন সরবরাহে গতি আনতে প্রধানমন্ত্রীর পৌরোহিত্যে উচ্চ পর্যায়ের পর্যালোচনা বৈঠক
নতুন দিল্লি, ০৯ জুলাই, ২০২১
প্রধানমন্ত্রী শ্রী নরেন্দ্র মোদী আজ দেশে অক্সিজেন সরবরাহে অগ্রগতি এবং অক্সিজেনের প্রাপ্যতা নিয়ে পর্যালোচনা বৈঠক করেছেন।
এদিনের বৈঠকে আধিকারিকেরা প্রধানমন্ত্রীকে সারা দেশে পিএসএ অক্সিজেন প্ল্যান্ট স্থাপনের অগ্রগতি সম্পর্কে অবহিত করেন। দেশে ইতিমধ্যেই দেড় হাজারটিরও বেশি পিএসএ অক্সিজেন প্ল্যান্ট বসানো হচ্ছে, এর মধ্যে পিএম কেয়ার্স –এর পাশাপাশি বিভিন্ন মন্ত্রক ও রাষ্ট্রায়ত্ত সংস্থা সাহায্য প্রদান করেছে।
দেশের সমস্ত রাজ্য ও জেলায় পিএম কেয়ার্স তহবিল থেকে পিএসএ অক্সিজেন প্ল্যান্ট গড়ে তোলা হচ্ছে। এদিন প্রধানমন্ত্রীকে অবহিত করা হয় যে, পিএম কেয়ার্স –এর মাধ্যমে একবার সমস্ত পিএসএ অক্সিজেন প্ল্যান্ট কার্যকর হলে ৪ লক্ষেরও বেশি অক্সিজেন যুক্ত শয্যায় সহায়তা প্রদান করা সম্ভবপর হবে।
প্রধানমন্ত্রী এদিন যত দ্রুত সম্ভব এই প্ল্যান্টগুলির কাজ চালু করার বিষয়ে সুনিশ্চিত করতে আধিকারিকদের নির্দেশ দেন এবং রাজ্য সরকারের সঙ্গে যোগাযোগ বজায় রেখে কাজ চালিয়ে যেতে বলেন। আধিকারিকেরা প্রধানমন্ত্রীকে জানিয়েছেন যে তারা, অক্সিজেন প্ল্যান্টগুলির দ্রুত ট্র্যাকিং-এর বিষয়ে রাজ্য সরকারের আধিকারিকদের সঙ্গে নিয়মিত যোগাযোগ বজায় রেখেছেন।
প্রধানমন্ত্রী, আধিকারিকদের এই অক্সিজেন প্ল্যান্ট পরিচালনা ও রক্ষণাবেক্ষণের বিষয়ে হাসপাতালের কর্মীদের পর্যাপ্ত প্রশিক্ষণ রয়েছে কি না, তা সুনিশ্চিত করতে বলেছেন। প্রতিটি জেলায় প্রশিক্ষণ প্রাপ্ত কর্মী রয়েছে কি না তাও দেখার করার জন্য আধিকারিকদের নির্দেশ দিয়েছেন তিনি। আধিকারিকেরা এদিন প্রধানন্ত্রীকে জানান যে, বিশেষজ্ঞদের তৈরি একটি প্রশিক্ষণ মডিউল রয়েছে এবং তারা সারা দেশে প্রায় ৮ হাজার জনেরও বেশি মানুষকে প্রশিক্ষণ দেওয়ার লক্ষ্যমাত্রা নিয়েছে।
প্রধানমন্ত্রী আরও জানান যে স্থানীয় এবং জাতীয় স্তরে এই অক্সিজেন প্ল্যান্টগুলির কার্যকারিতা ও ট্র্যাক করার জন্য ইন্টারনেট অফ থিংস -এর মতো উন্নত প্রযুক্তি ব্যবস্থাপনা স্থাপন করা উচিত। আইওটি ব্যবহার করে অক্সিজেন প্ল্যান্টগুলির কার্যকারিতা পর্যবেক্ষণের জন্য প্রথামিক পরীক্ষা চালানো হয়েছে বলেও প্রধানমন্ত্রীকে জানানো হয়।
এদিনের এই বৈঠকে প্রধানমন্ত্রীর প্রধানসচিব, ক্যাবিনেট সচিব, স্বাস্থ্য সচিব এবং অন্যান্য শীর্ষ আধিকারিকেরা উপস্থিত ছিলেন।
CG/SS/SKD
(Visitor Counter : 198
জাহাজচলাচলমন্ত্রক
কলকাতায় জলপথে বাণিজ্য সম্পর্কিত আলোচনাসভা, ২০১৯-এর ওপর রোডশো
কলকাতা, ২৯ জানুয়ারি, ২০১৯
কলকাতা পোর্ট ট্রাস্ট আজ  শহরে জলপথে বাণিজ্য সংক্রান্ত আলোচনাসভা, ২০১৯ বিষয়ক একটি রোডশো-র আয়োজন করে। চলতি বছরে এই আলোচনাসভা আগামী ১৪ ও ১৫ই ফেব্রুয়ারি ভুবনেশ্বরে ইস্ট-কোস্ট রেলওয়ে স্টেডিয়ামে অনুষ্ঠিত হবে। এটি জাহাজ চলাচল মন্ত্রক ও বাণিজ্যসভা ফিকি-র যৌথ একটি উদ্যোগ। ভারতের জলপথ, জাহাজ চলাচল শিল্প ও বন্দর ক্ষেত্রে বিনিয়োগ টানতে সরকার যে সকল সুযোগ-সুবিধা বিনিয়োগকারীদের দিচ্ছে, সে সম্পর্কে সচেতনতা প্রসারের উদ্দেশ্যে দু’দিনের এই আলোচনাসভার আয়োজন করা হচ্ছে। কলকাতা পোর্ট ট্রাস্টের চেয়ারম্যান শ্রী বিনীত কুমার, কেন্দ্রীয় জাহাজ মন্ত্রকের নির্দেশক  শ্রী অরবিন্দ চৌধুরি ও কলকাতা পোর্ট ট্রাস্টের অন্যান্য উচ্চপদস্থ আধিকারিকরা আজকের রোডশো-তে উপস্থিত ছিলেন। এছাড়া, এই ক্ষেত্রের সঙ্গে জড়িত বহু বাণিজ্যিক সংস্থা ও সংশ্লিষ্ট প্রতিষ্ঠানের কর্তাব্যক্তিরাও আজকের রোডশো-তে অংশ নেন।
শ্রী বিনীত কুমার, জাহাজ শিল্পের সঙ্গে যুক্ত এবং বন্দরের সঙ্গে বাণিজ্যিক যোগাযোগ রয়েছে এমন ব্যক্তিদের আগামী মাসের এই বাণিজ্যিক আলোচনাসভায় অংশগ্রহণের জন্য আহ্বান জানান। তিনি বলেন, কলকাতা বন্দর কর্তৃপক্ষ তাদের ক্ষমতা সম্প্রসারণ করছে যাতে আগামীদিনে হলদিয়া বন্দরে ৬৫ মিলিয়ন টন ও কলকাতা বন্দরে ২৫ মিলিয়ন টন পণ্য চলাচল সম্ভব হয়। এর জন্য প্রয়োজনীয় পরিকাঠামো উন্নয়নের একাধিক প্রকল্প যেমন প্রযুক্তিচালিত বার্থ, বন্দরের জমির উন্নয়ন ইত্যাদি করা হচ্ছে বলেও শ্রী কুমার জানান। প্রসঙ্গত, আজকের অনুষ্ঠানে স্টিল অথরিটি অফ ইন্ডিয়ার কার্যনির্বাহী অধিকর্তা শ্রী এল এন মালিক জানান যে ইস্পাত ক্ষেত্রের এই গুরুত্বপূর্ণ সরকারি প্রতিষ্ঠানটি ২০৩০-এর মধ্যে কলকাতা বন্দরের মাধ্যমে ৩০০ মিলিয়ন টন পণ্যের বাণিজ্যের পরিকল্পনা করছে।
অনুষ্ঠানে উপস্থিত থেকে জাহাজ মন্ত্রকের নির্দেশক  শ্রী অরবিন্দ চৌধুরি বন্দর উন্নয়ন সংক্রান্ত ‘সাগরমালা’ প্রকল্প, আগামী পাঁচ বছরের মধ্যে বন্দরগুলির পণ্য পরিবহণের ক্ষমতা দ্বিগুণ করার পরিকল্পনা ও সব মিলিয়ে বন্দরগুলিতে পণ্য চলাচলের মাত্রা বাড়ানো সংক্রান্ত সরকারের উদ্যোগগুলির বিষয়ে তথ্য প্রদান করেন। ভুবনেশ্বরের আলোচনাসভায় চাবাহার বন্দর নিয়ে একটি বিশেষ অধিবেশনে একাধিক দেশের প্রতিনিধিরা অংশ নেবেন বলেও তিনি উল্লেখ করেন।
www.maritimeinvest.in ওয়েবসাইটে জলপথে বাণিজ্য সংক্রান্ত আলোচনাসভা, ২০১৯ বা মেরিটাইম কনক্লেভ, ২০১৯ সম্বন্ধে বিস্তারিত তথ্য পাওয়া যাবে।
CG/SC/DM
(Visitor Counter : 85
প্রধানমন্ত্রীরদপ্তর
কিংবদন্তী চলচ্চিত্র অভিনেতা দিলীপ কুমারের প্রয়াণে প্রধানমন্ত্রীর শোক প্রকাশ
নতুনদিল্লি, ৭ই জুলাই, ২০২১
প্রধানমন্ত্রী শ্রী নরেন্দ্র মোদী কিংবদন্তী চলচ্চিত্র অভিনেতা দিলীপ কুমারজির প্রয়াণে গভীর শোক প্রকাশ করেছেন এবং বলেছেন, তাঁর মৃত্যুতে সাংস্কৃতিক জগতের অপূরনীয় ক্ষতি হল।
এক ট্যুইট বার্তায় প্রধানমন্ত্রী বলেছেন, “ চলচ্চিত্র জগতের কিংবদন্তী হিসেবে দিলীপ কুমার স্মরণীয় হয়ে থাকবেন। তাঁর অনবদ্য প্রতিভা, প্রজন্মের পর প্রজন্ম ধরে দর্শকদের মন্ত্রমুগ্ধ করে রেখেছে। তাঁর মৃত্যুতে সাংস্কৃতিক জগতের অপূরনীয় ক্ষতি হল। দিলীপ কুমারের পরিবার, পরিজন ও অগণিত গুনমুগ্ধ ভক্তদের সমবেদনা জানাই। তাঁর আত্মার শান্তি কামনা করি।“
CG/CB/
(
প্রধানমন্ত্রীরদপ্তর
গুড ফ্রাইডে আমাদের প্রভু যিশুর সংগ্রাম ও আত্মবলিদানের কথা স্মরণ করায়ঃ প্রধানমন্ত্রী
নতুনদিল্লি, ২রা এপ্রিল, ২০২১
প্রধানমন্ত্রী শ্রী নরেন্দ্র মোদী প্রভু যিশুকে দয়ার আদর্শ প্রতিমূর্তি বলে বর্ণনা করেছেন।
গুড ফ্রাইডে প্রসঙ্গে এক ট্যুইট বার্তায় শ্রী মোদী বলেছেন, “ গুড ফ্রাইডে আমাদের প্রভু যিশুর সংগ্রাম ও আত্মবলিদানের কথা স্মরণ করায়। তিনি ছিলেন দয়ার আদর্শ প্রতিমূর্তি , যিনি অসহায় ও আর্তের সেবার জন্য নিজেকে উৎসর্গ করেছেন। “
CG/CB
(Visitor Counter : 192
প্রধানমন্ত্রীরদপ্তর
জাতীয় কন্যা শিশু দিবসে প্রধানমন্ত্রীর দেশের মেয়েদের অভিবাদন
নতুনদিল্লি, ২৪শে জানুয়ারী, ২০২১
প্রধানমন্ত্রী শ্রী নরেন্দ্র মোদী জাতীয় কন্যা শিশু দিবসে দেশের মেয়েদের অভিবাদন জানিয়েছেন।
এক ট্যুইট বার্তায় প্রধানমন্ত্রী বলেছেন, “জাতীয় কন্যা শিশু দিবসে আমাদের #DeshKiBetiদের অভিবাদন জানাই, যারা বিভিন্ন ক্ষেত্রে সাফল্য অর্জন করেছেন।শিশু কন্যাদের ক্ষমতায়নের জন্য কেন্দ্র তাদের শিক্ষার সুযোগ দেওয়া, ভালো স্বাস্থ্য পরিষেবা ও লিঙ্গ বৈষম্য দূর করা সহ নানা উদ্যোগ নিয়েছে।“
মানবসম্পদবিকাশমন্ত্রক
কেন্দ্রীয় শিক্ষামন্ত্রী আজ নতুন দিল্লিতে সিবিএসই-র অনুমোদিত বিদ্যালয়গুলির ৩৮ জন শিক্ষক ও অধ্যক্ষকে সিবিএসই শিক্ষক পুরস্কার দিয়েছেন
নতুন দিল্লি, ৯ সেপ্টেম্বর, ২০২০
কেন্দ্রীয় শিক্ষামন্ত্রী শ্রী রমেশ পোখরিয়াল ‘নিশাঙ্ক’ আজ অনলাইনের মাধ্যমে নতুন দিল্লিতে সিবিএসই-র অনুমোদিত বিদ্যালয়ের ৩৮ জন শিক্ষক শিক্ষিকা ও অধ্যক্ষকে সিবিএসই শিক্ষক সম্মান দিয়েছেন। দপ্তরের প্রতিমন্ত্রী শ্রী সঞ্জয় ধোতরে, স্কুল শিক্ষা ও সাক্ষরতা সচিব শ্রীমতী অনিতা কারওয়াল এবং সিবিএসই-র চেয়ারম্যান শ্রী মনোজ আহুজা এই অনুষ্ঠানে উপস্থিত ছিলেন। নবোদয় বিদ্যালয়, কেন্দ্রীয় বিদ্যালয় সংস্থান, শিক্ষা মন্ত্রক, সিবিএসই-র বিভিন্ন স্কুলের অধ্যক্ষ, শিক্ষক-শিক্ষিকা, ছাত্র-ছাত্রী এবং অভিভাবক ও অভিভাবকেরা অনলাইনের মাধ্যমে এই অনুষ্ঠানটি দেখেছেন। স্কুল শিক্ষার ক্ষেত্রে উন্নয়ন, উদ্ভাবন এবং নিষ্ঠার স্বীকৃতি দিতে বিদ্যালয়ের শিক্ষক-শিক্ষিকা এবং অধ্যক্ষদের এই পুরস্কার দেওয়া হয়েছে।
এই উপলক্ষে শ্রী পোখরিয়াল জানিয়েছেন, শিক্ষার মূল ভিত তৈরি করেন আমাদের শিক্ষকরা। তিনি ২০২০-র নতুন শিক্ষা নীতির উল্লেখ করে বলেছেন, এই নীতি বিদ্যালয়গুলিতে যথেষ্ট পরিমাণ শিক্ষক-শিক্ষিকাকে নিশ্চিত করবে। এর ফলে বিদ্যালয়গুলির কাজের পরিবেশ উন্নত হবে। শ্রী পোখরিলাল এবং শ্রী ধোতরে পুরস্কার প্রাপকদের অভিনন্দন জানিয়েছেন। শ্রী ধোতরে বলেছেন, যেহেতু একজন ছাত্র আরেক জনের থেকে আলাদা, তাই প্রত্যেকের যাতে চাহিদা মেটে, সেই দিক বিবেচনা করে শিক্ষা পদ্ধতি তৈরি করা উচিত।
পুরস্কার প্রাপকদের একটি শংসাপত্র, একটি শাল এবং নগদ ৫০,০০০ টাকা দেওয়া হয়। ২০১৮ সাল থেকে সিবিএসই অনলাইনের মাধ্যমে শিক্ষক নিয়োগ সংক্রান্ত বাছাই প্রক্রিয়ার কাজটি করে। আজ যে ৩৮ জন পুরস্কার পেয়েছেন তাঁরা ভাষা, বিজ্ঞান, সোস্যাল সায়েন্স, কর্মশিক্ষা, গণিক, অর্থনীতি, তথ্য প্রযুক্তি এবং ফাইন আর্টস নিয়ে প্রাথমিক ও উচ্চ প্রাথমিক স্তরে ছাত্র-ছাত্রীদের পড়ান। পুরস্কার প্রাপকদের মধ্যে শিক্ষক-শিক্ষিকা ছাড়াও স্কুলের কাউন্সিলর, ভাইস প্রিন্সিপাল এবং প্রিন্সিপালরাও ছিলেন। এঁদের মধ্যে পশ্চিমবঙ্গের পশ্চিম বর্ধমান জেলার বার্ন পুর রিভারসাইড স্কুলের অধ্যক্ষ শ্রী সুশীল কুমার সিনহা আছেন।
পুরস্কার প্রাপকদের নামের তালিকা দেকার জন্য নীচের লিঙ্কটি ক্লিক করুনঃ-
https://static.pib.gov.in/WriteReadData/userfiles/List%20of%20Selected%20Teachers%20and%20Principals_in%20Sequence.pdf
CG/CB/SKD
(Visitor Counter : 129
প্রধানমন্ত্রীরদপ্তর
রাশিয়ার বিদেশমন্ত্রী সের্গেই ল্যাভরভ, প্রধানমন্ত্রী শ্রী নরেন্দ্র মোদীর সঙ্গে সাক্ষাৎ করেছেন
নতুন দিল্লি, ০১ এপ্রিল, ২০২২
রাশিয়ার বিদেশমন্ত্রী সের্গেই ল্যাভরভ আজ প্রধানমন্ত্রী শ্রী নরেন্দ্র মোদীর সঙ্গে সাক্ষাৎ করেছেন।
বিদেশমন্ত্রী ল্যাভরভ নিরন্তর শান্তি আলোচনা সহ ইউক্রেনের পরিস্থিতি সম্পর্কে প্রধানমন্ত্রীকে অবহিত করেন। প্রধানমন্ত্রী দ্রুত হিংসা বন্ধ করার জন্য পুনরায় আহ্বান জানিয়েছেন এবং যেকোনো উপায়ে শান্তি প্রচেষ্টায় ভূমিকা নিতে ভারতের প্রস্তুতির কথা উল্লেখ করেছেন।
২০২১ সালে ডিসেম্বরে অনুষ্ঠিত ভারত-রাশিয়া দ্বিপাক্ষিক সম্মেলনের সময় গৃহীত সিদ্ধান্তগুলির সর্বশেষ অগ্রগতি সম্পর্কেও রাশিয়ার বিদেশমন্ত্রীকে অবহিত করেন প্রধানমন্ত্রী।
CG/SS/SKD/
(
প্রধানমন্ত্রীরদপ্তর
গত মাসের ‘মন কি বাত’ নিয়ে তৈরি ম্যাগাজিনের লিঙ্ক প্রধানমন্ত্রী ভাগ করে নিয়েছেন
নয়াদিল্লি, ২৯ অক্টোবর ২০২২
গত মাসের ‘মন কি বাত’ নিয়ে তৈরি ম্যাগাজিনের লিঙ্ক ভাগ করে নিয়ে প্রধানমন্ত্রীর দপ্তর এক ট্যুইটে জানিয়েছে –
“#MannKiBaat-এর গত মাসের পর্ব নিয়ে তৈরি ম্যাগাজিন পড়ুন। যে সমস্ত বিষয়ের ওপর তাতে আলোকপাত করা হয়েছিল তার ওপর চিত্তাকর্ষক নিবন্ধ রয়েছে।”
http://davp.nic.in/ebook/e_sep/index.html
http://davp.nic.in/ebook/h_sep/index.html”
PG/AB/DM/
(
রেলমন্ত্রক
রেল চত্ত্বরে  ফেস কভার / মাস্ক ব্যবহার বাধ্যতামূলক
রেল চত্ত্বরে  ফেস মাস্ক / কভার ব্যবহার না করলে রেল আধিকারিকরা ভারতীয় রেল  আইন ২০১২-র আওতায় ৫০০ টাকা পর্যন্ত জরিমানা আরোপ করবেন
কোভিড-১৯ মহামারীর সংক্রমণ নিয়ন্ত্রণে ভারতীয় রেলের একাধিক পদক্ষেপ
নতুন দিল্লি, ১৭ এপ্রিল, ২০২১
কেন্দ্রীয় স্বাস্থ্য ও পরিবার কল্যাণ মন্ত্রক এবং স্বরাষ্ট্রমন্ত্রকের জারি করা নীতি-নির্দেশিকা অনুযায়ী ভারতীয় রেল কোভিড-১৯ মহামারী সংক্রমণ প্রতিরোধে একাধিক ব্যবস্থা নিচ্ছে। এই লক্ষ্যে মহামারী সংক্রমণ নিয়ন্ত্রণে ফেস মাস্ক / কভার ব্যবহারের ক্ষেত্রে সুনির্দিষ্ট নীতি-নির্দেশিকা রয়েছে।
ভারতীয় রেল গত ১১ মে ট্রেন চলাচলের ক্ষেত্রে আদর্শ কার্যপরিচালন বিধি  জারি করে। এই বিধিতে বলা হয়, সমস্ত যাত্রীকে ট্রেনে সফরের সময় এবং স্টেশন চত্ত্বরে প্রবেশের সময় ফেস মাস্ক / কভার ব্যবহার করতে হবে। এই প্রেক্ষিতে ভারতীয় রেলের পক্ষ থেকে গত ১৪ ডিসেম্বর জারি করা ৭৬ নম্বর কমার্সিয়াল সার্কুলারে রেল চত্ত্বরে পরিচ্ছন্নতা বিনষ্টকারী কাজকর্মের ক্ষেত্রে জরিমানা আরোপ সংক্রান্ত আইন ২০১২ গেজেট বিজ্ঞপ্তির মাধ্যমে প্রকাশ করা হয়। এই গেজেট বিজ্ঞপ্তিতে বলা হয়, রেল চত্ত্বরে পরিচ্ছন্নতা বিনষ্টকারী, যত্রতত্র থুতু ফেলা এবং নোংরা বা আবর্জনা তৈরির মত কাজের ক্ষেত্রে রেল আধিকারিকরা জরিমানা আরোপ করবেন।
কোভিড-১৯ পরিস্থিতি বিবেচনায় রেখে যত্রতত্র রেল চত্ত্বরে প্রবেশের সময়  যদি কোন ব্যক্তি ফেস মাস্ক / কভার ব্যবহার না করে এবং যত্রতত্র থুতু ফেলে অপরিচ্ছন্নতা তৈরি করেন, সেক্ষেত্রে সংশ্লিষ্ট ব্যক্তির বিরুদ্ধে রেল আধিকারিকরা জরিমানা ধার্য করবেন। জনস্বাস্থ্য ক্ষেত্রে বিপদ তৈরি করতে পারে বা আশঙ্কার কারণ হয়ে উঠতে পারে এমন অস্বাস্থ্যকর পরিস্থিতি এড়াতেই রেলের এই পদক্ষেপ।
রেল কর্তৃপক্ষ সিদ্ধান্ত নিয়েছে ট্রেন সফরের সময় এবং রেল চত্ত্বরে প্রবেশ করলে যদি কোন ব্যক্তি ফেস মাস্ক / কভার ব্যবহার না করেন এবং যত্রতত্র থুতু ফেলে নোংরা করে থাকেন, যার দরুন রেল চত্ত্বরের পরিচ্ছন্নতা নষ্ট হতে পারে, এরকম ক্ষেত্রে রেলের আধিকারিকরা ৫০০ টাকা পর্যন্ত জরিমানা ধার্য করবেন।
CG/BD/AS/
(Visitor Counter : 140